Awang Tengah, Fatimah negatif Covid-19
ZARINA ABDULLAH KUCHING: Timbalan Ketua Menteri Datuk Amar Awang Tengah Ali Hasan dan
Menteri Kebajikan, Kesejahteraan Komuniti, Wanita, Keluarga Dan Pembangunan
Kanak-Kanak Dato Sri Fatimah Abdullah telah disahkan negatif ujian wabak
Covid-19. Perkara tersebut disahkan oleh Setiausaha akhbar Awang Tengah, Saiful
Bahari bahawa keputusan ujian Awang Tengah dan Fatimah telah dikeluarkan pada 7
April yang mengesahkan kedua-dua mereka negatif virus itu. Menurut Saiful, bagaimanapun Awang Tengah yang juga Menteri Perdagangan Antarabangsa
dan Industri, Terminal Perindustrian dan Pembangunan Usahawan kini masih
menjalani kuarantin diri sehingga 10 April. “Walaupun beliau diuji negatif, namun beliau akan kekal menjalani
kuarantin diri sehingga 10 April, dan bekerja dari rumah. “Beliau masih mempengerusikan mesyuarat Jawatankuasa Kecil Rantaian
Bekalan Makanan dari rumah, selain turut berkomunikasi dengan orang lain dan
menyelaraskan perkara yang berkaitan dengan pengagihan bekalan makanan semasa
tempoh Perintah Kawalan Pergerakan (PKP) ini,” kata Saiful menjelaskan
perkara itu, semalam. Manakala Fatimah turut mengumumkan beliau negatif bagi ujian Covid-19
melalui laman sosial Facebooknya serta melalui kumpulan applikasi WhatsApp
bersama media tempatan. Fatimah berkata beliau menerima makluman mengenai keputusan ujiannya
negatif daripada seorang doktor di Hospital Umum Sarawak ketika beliau sedang
mengadakan mesyuarat melalui persidangan video dengan Jawatankuasa Pengurusan
Bencana Negeri. Terdahulu, semua mereka yang menghadiri mesyuarat Jawatankuasa Kecil
Rantaian Bekalan Makanan di Wisma Bapa Malaysia pada 27 Mac lalu diarahkan oleh
Jabatan Kesihatan Negeri untuk menjalani ujian Covid-19 serta menjalankan
kuarantin diri berikutan salah seorang daripada mereka yang menghadiri mesyuarat
itu adalah positif Covid-19.

Selain daripada Awang Tengah dan Fatimah, ahli
jawatankuasa lain yang menghadiri mesyuarat itu termasuk Menteri Muda
Perdagangan Antarabangsa dan Industri, Terminal Perindustrian dan Pembangunan
Usahawan Datuk Naroden Majais dan Timbalan Setiausaha Kerajaan Negeri Datu Dr
Sabariah Putit.



 
See author's posts
